完顏守緒

金哀宗完顏守緒，女真名寧甲速，係金朝第九個皇帝。佢喺金朝就快亡國嘅時候上吊死，享年37歲。

生平 
哀宗喺金承安三年八月二十三日出世，開頭叫做守禮，係金宣宗三仔，阿媽係明惠皇后。因為皇太子守忠同埋皇太孫鏗都早死，於是喺貞祐四年正月，宣宗立守禮做皇太子，同年賜名守緒。元光二年十二月，宣宗死咗，守緒繼位，是為哀宗。正大元年六月立妃徒單氏做皇后。

哀宗本來算係一個有作為嘅皇帝，即位後，鼓勵農業生產，唔再侵略宋，又同西夏修好，推行內部改革，剷除奸佞，重用抗蒙名將，收復咗唔少地，令到金朝呈現一片全新景象。但係嗰時蒙古勢不可當，正大四年滅西夏之後就全力滅金。

天興元年嘅三峰山之戰，金軍主力打輸仗，金國幾難唔滅亡。之後，蒙軍南下圍汴京，哀宗喺十二月離開汴京，過咗黃河，去到歸德，最後到咗蔡州，但係蒙古大將史天澤一路咬住唔放，喺蒲城殲滅完顏白撒八萬精兵。天興二年八月，蒙古叫宋兵攻唐州，哀宗想同宋求和，派使者同宋人講：「蒙古滅國四十，以及西夏，夏亡及我，我亡必及宋。唇亡齒寒，自然之理。」宋人唔理。天興三年正月己酉，宋蒙聯軍攻破蔡州，哀宗唔想做亡國君，將皇位傳畀將軍完顏承麟，自己喺蔡州幽蘭軒吊頸自殺。末帝完顏承麟知道哀宗死咗之後，「率群臣入哭，諡曰哀宗」，「哭奠未畢，城潰。」末帝同一日死埋，金亡。

參考
《金史·哀宗本紀》

大金皇帝
自殺政治人